[{"text_idx": "#000000", "text": "Technoleg ddigidol sy\u2019n rhoi golwg o\u2019r dyfodol fel rhan o\u2019r gwaith gwerth \u00a31 biliwn i adfywio abertawe"}, {"text_idx": "#000001", "text": "Dadorchuddiwyd technoleg arloesol fel rhan o brosiect adfywio yng nghanol dinas Abertawe, a fydd yn caniata\u0301u ymwelwyr i gael golwg o\u2019r dyfodol."}, {"text_idx": "#000002", "text": "Lansiwyd yr Wylfan heddiw (11 Tachwedd) yn natblygiad arena Bae Copr gwerth \u00a3135 miliwn oddi ar Oystermouth Road, Abertawe. Bydd yn ardal cynnwys y cyhoedd sy\u2019n cynnwys technoleg uwch sy\u2019n cyfuno delweddau archif a hanesyddol ag arloesedd digidol. Bydd ysbienddrychau digidol yn ganolog i\u2019r atyniad am ddim, gyda sgri\u0302n wylio ar bob un ohonynt. Maent yn rhoi cyfle i breswylwyr lleol ac ymwelwyr weld clipiau rhyngweithiol sy\u2019n cyfuno lluniau presennol a\u0302 rhai sy\u2019n dangos sut olwg fydd ar y ddinas mewn ychydig flynyddoedd, wrth i hanes y datblygiad adfywio gwerth \u00a31biliwn drwy gydol y ddinas ddatblygu."}, {"text_idx": "#000003", "text": "Fel elfen ryngweithiol ychwanegol, bydd gwylwyr yn gallu tynnu llun o\u2019u hunain a\u2019i \u2018osod\u2019 yn y cyrchfan Bae Copr er mwyn gweld eu hunain yn rhan o\u2019r cyrchfan."}, {"text_idx": "#000008", "text": "Mae dyfeisiau gwylio dyfodolaidd yr Wylfan yn cael eu gweithredu heb ddefnyddio dwylo, gan eu gwneud nhw\u2019n ddiogel o ran COVID ac yn hygyrch i bobl o bob gallu. Bydd dwy ddyfais yn cael eu gosod ar uchderau gwahanol er mwyn i oedolion, pobl sy\u2019n defnyddio cadair olwyn a phlant eu defnyddio. Cynhyrchodd Tom Henderson o Henderson Engineering yn Abertawe\u2019r sbienddrychau digidol drwy ddilyn cysyniad RivingtonHark."}, {"text_idx": "#000010", "text": "Wedi\u2019u lleoli i dde Eglwys y Santes Fair, bydd sbienddrychau\u2019r Wylfan yn cynnwys technoleg sy\u2019n gallu newid drwy gydol y gwaith adeiladu er mwyn cynnwys golygfeydd, gwybodaeth ac arddangosfeydd rhyngweithiol newydd i sicrhau y gall pobl leol ac ymwelwyr brofi rhywbeth newydd bob tro maen nhw\u2019n ymweld. Gan wella\u2019r profiad y gellir ymgolli ynddo hyd yn oed yn fwy, bydd gwyrddni o amgylch gosodiad yr Wylfan, gan gynnwys coed newydd a seddi, i roi rhagolwg cysyniadol i ymwelwyr o\u2019r hyn sydd i ddod ym mharc arfordirol 1.1 erw Bae Copr. Gosodwyd \u2018glaswellt\u2019 artiffisial yn yr Wylfan fel ei fod yn para, ond bydd y parcdir yn noddfa hamddenol ar gyfer bioamrywiaeth."}, {"text_idx": "#000013", "text": "Yr arena, sydd a\u0302 lle i 3,500 o bobl, fydd yr adeilad cyntaf yn y DU i gynnwys arddangosfa goleuadau blaengar gyda thros 70,000 o oleuadau LED sy\u2019n gallu creu arddangosfeydd o waith celf deinamig. Bydd agweddau eraill ar y cynllun yn cynnwys parcio, pont dirnod, parc arfordirol, unedau masnachol a fflatiau. Daw Bae Copr a\u0302 swyddi newydd i\u2019r ddinas a bydd yn gatalydd ar gyfer buddsoddiad pellach yn y ddinas. Bydd y gweithredwr adloniant byd-eang, ATG, yn cynnal yr arena."}]